3 szuper diákkedvezmény, amiről lehet, hogy még nem hallottál

Diákként spórolni nem mindig egyszerű, de szerencsére egyre több helyen találkozhatunk kifejezetten nekünk szóló kedvezményekkel. A klasszikus mozi- vagy bérletkedvezményeken túl viszont vannak kevésbé ismert lehetőségek is, amelyekkel hosszú távon sokat nyerhetsz. Összegyűjtöttünk három diákkedvezményt, amikről mi is csak nemrég értesültünk – de azóta rendszeresen kihasználjuk őket.

1. Csillogás féláron: Apacs ékszer hétfőnként
Ha szereted az ékszereket, legyen az piercing, nyaklánc, karkötő vagy gyűrű akkor ezt a kedvezményt imádni fogod. Az Apacs ékszerüzlet minden hétfőn 40% diákkedvezményt kínál, így sokkal elérhetőbb áron vehetsz szép, nem bizsu kiegészítőket. Fizetés előtt mutasd be a diákigazolványod és le is vonják majdnem az ár felét. Tökéletes ajándék lehet másnak – vagy akár saját magadnak is egy kis motivációs meglepetés a hét elején.

2. Rossmann -10% havonta a Diverzummal
A Diverzum app egyre népszerűbb a diákok körében, nem véletlenül. Sok kedvezmény gyűjt össze egy helyen ezek közül nemrég szúrtam ki az ajánlatok között egy -10%-os kupont az egész vásárlás árából, amit havonta egyszer lehet használni, Rossmann üzletekben. A kasszánál kell bemutatni a QR kódot amit az applikáción keresztül szerezhetsz meg. Egy kis előretervezéssel minden szükséges dolgot meg tudsz venni egyszerre, sok pénzt spórolva ezzel. A drogériás vásárlásokat nem lehet megúszni, legyen szó tisztálkodási szerekről, sminkről vagy alap háztartási termékekről, ezzel a lehetőséggel hosszú távon észrevétlenül is komoly összeget spórolhatsz.

3. Fürdőzés féláron Budapesten
Egy hosszú egyetemi hét vagy vizsgaidőszak után mindenkinek jól jön egy kis kikapcsolódás. Van egy jó hírünk: a Budapesti Közlekedési Központ és a Budapesti Gyógyfürdői és Hévizei Zrt. közös fejlesztésének köszönhetően diákok jelentős kedvezménnyel fürdőzhetnek. Online vásárlás esetén a történelmi fürdőkbe havi egy alkalommal, míg a többi fürdőbe heti egyszer 50%-os kedvezményt vehetsz igénybe.

A tanulság egyszerű: érdemes nyitott szemmel járni, mert rengeteg olyan diákkedvezmény létezik, amelyről alig hallani, mégis jelentős segítséget nyújthat a mindennapokban. Ha pedig találsz egy jót, ne tartsd magadban – oszd meg a barátaiddal is!